AlmaznayaGroza/cyrillic-language-classification huggingface dataset:
Гайнрих фон Штефан

Га́йнрих фон Ште́фан, нїм. Heinrich von Stephan; *7. януар 1831, Штолп, Пруссия (нынѣ Слупск, Польща) - †8. апрѣль 1897, Берлин, Германия - генералный директор пошты Сѣверогерманской конфедерации (од року 1870), штатный секретарь Имперского поштового уряду Германии (од року 1880), вызнамный дѣятель поштовой организации нового часу. Створив з необертливых окремѣшных поштовых служеб старогерманскых держав XVIII.-XIX. стороча модерный единый апарат комуникации. Карьера Быв сыном ремеселника, а в року 1848 вступив до поштовых служеб, де поступовав доста скоро: в року 1859 уже быв позваный на генералный поштовый уряд, в року 1863 - верхный поштовый радник, 1868 - верхный тайный поштовый радник. Реформы Удало му ся скласти поштовы договоры з Белгиев (1863); Нидерландами (1864); Испаниев и Португалиев (1865); Норвегиев, Швециев, Швайцом, Италиев (1868), Ватиканом (1869), котрыма ся установили едины правила и тарифы на поштовы службы. Ему належить идея вельох новот, котры днесь суть оддавна привычныма службами на поштѣ: пошткарта, грошова пересылка, туня доправа печатных выдань. Организация Дякуючи доброй организации за час его службы 7-кратно выросло число поштовых урядох, дякуючи туньым тарифам 6-кратно выросло число писем. Пошта зачала давати державѣ значный зыск. Заслугы Найвекша его заслуга - основаня Свѣтовой поштовой унии (1874). В року 1885 за свои заслугы быв повышеный до дѣдичного шляхтицтва. Гайнрих фон Штефан заслужив собѣ надзвычайно великой популарности, поступаючи ся лем Отто фон Бисмарку. == Жерела и одказы == Ottův slovník naučný. Illustrovaná encyklopaedie obecných vědomostí. Díl 24. Vyd. J. Otto. V Praze, 1906, с. 104. Стефан, Генрих // Энциклопедический словарь Брокгауза и Ефрона - СПб., 1901: т. XXXIa, с. 646.

Source: original
Каплиця

Каплиця, лат. capella ← cappa - менша окремо стояча култова будова, подобна на храм, або окремый богослужебный простор, котры служать яко христианска молитовня. Зачаточно каплицѣ стояли над гробами мученикох. Каплицѣ можуть быти приватны або публичны, зависимо од их приступности. Векшы каплицѣ мають свого священика, котрый ся титулуе капланом. Подля належности и функции каплицѣ суть «резидентскы» (домашны церквы в замках и палатах, епископскы и папска); выконных, законодарных и судовых влад (радничны, парламентны); публичных инштитуций (монастырскы, болничны, тюремны, касарняны, теметовскы); паломницкы, придорожны, капурны, корабльовы; памятны (мавзолеи, мемориалы) и т. д. Часто суть на скрижованю дорог, на границах готарьох (яко их захрана од негоды або неурожая), стоять на честь Дѣвы Марии, Христа, святых. Суть неоднятным елементом пейзажа католицкых держав, найчастѣйше в Баварии, Чехии, Польщѣ, Мадярщинѣ, а умѣлствознателе поважують их за часть народного умѣлства. == Жерела и одказы == Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911-1935. Овсиенко Ф.Г..: Капелла. //Энциклопедия религий / Под ред. А.П. Забияко, А.Н. Красникова, Е.С. Элбакян. - М.: Академический Проект, Гаудеамус, 2008. - 1520 с. (ISBN 978-5-8291-1084-0 Академический Проект) (ISBN 978-5-98426-067-1 Гаудеамус) - С. 618.

Source: original
Езра Корнелл

Езра Корне́лл, анґл. Ezra Cornell; *11. януар 1807, Уестчестер Лендинг, штат Ню Йорк, США - †9. децембер 1874, Итака, штат Ню Йорк, США - америцкый бизнисмен, вынаходник, меценаш. Езра ся родив в осадѣ Уестчестер Лендинг, штат Ню Йорк, котра днесь полыгнута городом Ню Йорк. Отець му быв горнчарь. Езра выучив ся на тесаря и заробляв, путуючи з мѣста на мѣсто. Од року 1828 выбрав за мѣсто свого сталого бываня Итаку. В року 1842 спознав ся зоз Семюелом Морзе и став ся дозорцьом выставбы первой телеграфной линии меджи Балтимором и Вашингтоном (1844). На выставбѣ телеграфных линий заробив великы грошѣ и в року 1855 основав компанию Western Union Telegraph, де быв еден час найвекшым акционером. В роках 1861-1866 быв членом парламента штата Нью-Йорк. В року 1864 основав Публичну библиотеку в Итацѣ. На основѣ акта Морилла (1862) о федералных поземках про аграрны коледжѣ въедно з Ендрю Уайтом в року 1865 основав Корнеллову универзиту, котра ся отворила в року 1868. Езра Корнелл финансовав тыж выставбу желѣзничной линии до Итакы, котра вылѣпшила приступ и приспѣла ку розвою города. == Жерела и одказы == Ezra Cornell. Encyclopædia Britannica. [перевірено 2020-06-17]. Edward L. Lach, Jr.. Cornell, Ezra. American National Biography. [перевірено 2020-06-17]. Ezra Cornell. NNDB. [перевірено 2020-06-17].

Source: original
Фотбал

Фотбал (за анґліцького football, foot=нога, ball=лобда), є колектівна лобдова гра, котра є найпопуларнїшым колектівным шпортом на світї. У фотбалї грають дві дружства по єденадцять грачів на обдовжниковім гріску, найчастїше на траві. Їх цілём є здобыти веце (ґолів) як противник. Ґол ся здобуде тогды, коли лобда перейде бранковов чаров міджі тычами бранкы. Грать ся переважно ногами, але граче можуть про граня хосновати будьякы части тїла окрем рук. Лем бранкарь може близко властной бранкы грати і руками. Фотбал пришов з Анґлії. Найвысшы плацы мають фотбалісте в Европі.

Source: original
Музей Никифора

Музей Никифора, пол. Muzeum Nikifora w Krynicy-Zdroju - музей, засвяченый памяти и творбѣ наивного маляря Епифана Дровняка (1895-1968) з Крыницѣ, найлѣпше познатого под малярскыма псевдонимами Никифор и Никифор Крыницкый. == Статус == Музей Никифора е филиалков Окружного музея в Новом Сончу. Окрем сталой експозиции робот Никифора, предметох, котры были його властностьов, фотографий ай иншого звязаного з особов маляря, в музею ся експонують иншы дочасны выставкы вытварного умѣня, людового умѣня, а тыж одбывають ся концерты, авторскы стрѣчѣ з умѣлцями, музеалны лекции и т. п. == История == Музей отвореный в року 1995 в будинку бывшого туристичного пензионата Romanówka, розобраного и одрештаврованого по року 1990. Отворѣня музея Никифора было вызнане за найвекшу музеалну подѣю року 1995. Через ограничены просторы в филиалцѣ ся находить лем мала часть робот Никифора, векша часть доступна в Новом Сончу (понад 1000 експонаты). == Жерела и одказы == Официалный сайт (ФОТО). [перевірено 2020-05-27]. пол. Muzeum Nikifora w Krynicy. Сайт о польской културѣ. [перевірено 2020-05-27]. пол. Nykifor-Epifan-Drowniak---Romaniwka-(2005) (Photogallery). [перевірено 2020-06-02].

Source: original
Гай Меценас

Гай Меце́нас, або Гай Ци́лний Меце́нас, лат. Gāius Cilnius Maecēnās (родженый около року 70 до РХ - умер року 8 до РХ) - давноримскый дипломат, радник и близкый приятель Октавиана Августа, покровитель поезии. == Дипломат и радник == Походив з ноблесной богатой родины и провадив живот в роскошах. Вдякы походжѣню и величезному богатству, котре достав в наслѣдство, але еще веце вдякы близкому приятельству и вплыву на Октавиана Августа, зыскав собѣ высоке поставлѣня в сполоченствѣ. Хоть не занимав жадный урядный пост и зрюк ся политичной карьеры, фактично стояв высше хотькотрого сенатора. Выконовав довѣрны и тайны дипломатичны мисии, онешкоднив комплот против императора. В часѣ, коли император не быв в Римѣ, фактично быв его неформалным регентом въедно з формалным, Агриппом. == Покровитель над поетами == В богатом домѣ Меценаса зберали ся поеты, меджи котрыма были и такы величины як Вергилий, Гораций, Проперций и др. Его щедре покровительство зробило го живым символом такого рода дѣятельства, а имя его стало ся апелативом. А мало котрому з его наступникох пощастило так як ему, же зостав увѣчненым во вызнамных творах римской литературы од сих трьох авторох. Не было тото покровительство без дипломации, а удало ся му хоть лем Вергилия и Горация привернути ку темам сполоченскым, а так выхосновати гениалных поетох на службу прославлѣня императорского режима. Меценас быв не лем добрым покровительом поезии, але и сам пробовав писати вершы и прозу. В том, вшак, не быв такый успѣшный, его неприродный и выпарадженый штил высмѣевав уже его приятель, император Август. Высмѣвали ся з его невыгоблованого штила прозы тыж Сенека и Квинтилиан. == Жерела и одказы == Maecenas, Gaius Cilnius. // Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911-1935. Gaius Maecenas, Roman diplomat and patron. // Encyclopaedia Britannica [1]

Source: original
Берберы

Берберы - група народох, обываючых сѣверозападну Африку (Алжир, Буркина-Фасо, Египет, Либия, Мавритания, Мали, Марокко, Нигер, Тунис). Подля шацунку число Берберох чинить 12,3 млн. особ (1983). Говорять берберскым языком, але векшинов знають и арабскый язык. Подля новшых шацункох число Берберох може быти 25-30 млн. особ (2012), але официалных податкох не е, подля иншых жерел 20-40 млн. особ (2003). Самоназва Берберох amazig або mazik, што значить: слободны, независимы. Фридрих Мюллер, австрийскый лингвиста, односить Берберох до чистых хамитох. Берберы свѣтлокожы, як европане, хоть суть меджи нима и темнобарнасты, твари кавказского типа, мускулисты, але худого тѣла, з горбатым носом, темноволосы и кучерявы. Днесь суть могамеданской вѣры, але пиля того додержують моногамию, и жена у них мать честовану позицию в родинѣ и в сполоченствѣ. == Жерела и одказы == Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911-1935. Том 3, с. 130. Берберы // Энциклопедический словарь Брокгауза и Ефрона : в 86 т. (82 т. и 4 доп.). - СПб., 1890-1907. УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1, с. 171.

Source: original
Бравнова универзита

Бравнова универзита, Brown University або просто Brown англ. - приватна универзита в Провиденс, Род Айленд. Бравнова универзита, закладена в року 1764 яко Коледж Род Айленда и плантаций в Провиденсу, е сема найстарша высока школа в Споеных штатах и една зоз девятьох колониалных универзит, котры екзистовали на територии будучых США еще до взнику той державы. Една з восьмох елитных универзит США, што суть познаты як Давна Восѣмка або Блющова лига. == Назва универзиты == Днешня назва универзиты походить од ей закладательох, родины Бравн: Николаса Бравна, его сына Николаса Бравна мл., Джона, Йозефа и Мозеса Бравнох. 8. септембра 1803 справча Корпорация коледжа официално рѣшила, же особа, котра пожертвуе на коледж $5 000 буде мати право дати назву высшой школѣ. 6. септембра 1804 Николас Бравн мл. даровав коледжу потребну суму и одтогды на его честь надале коледж называть ся Бравнова универзита. == Нобеловы лавреаты == Зоз Бравновов универзитов по рок 2016 звязаны семеро Нобеловы лавреаты. == Вступ до универзиты == В США не екзистуе едина система вступу. Векшина высшых школ, меджи нима и Бравнова универзита, мать свои властны критерии. В найвецей престижных америцкых высокых школах число приятых е ниже як 10% од подавшых жадость. До той категории належить и Бравнова универзита, де од року 2015 тот процент стабилно ся знижать, а в року 2019 досяг 6,6%, а на найпопуларнѣйшый фах медика - 2,9%, з чим ся Бравнова универзита умѣстила на пяту позицию в США. == Интересны факты == Меджи абсолвентами Бравновой универзиты на рок 2014 были восьмеро милиардарѣ. Од року 1991 на универзитѣ выучуе политологию професор Сергей Хрущов, сын Никиты Хрущова, совѣтского найвысшого штатника з рокох 1953-1964. Абсолвентом Бравновой универзиты быв Джон Ф. Кеннеди мл., сын президента США Джона Ф. Кеннеди з рокох 1961-1963. == Жерела и одказы == Walter C. Bronson (1914). The History of Brown University, 1764-1914. Providence. Brown: Official website (по англицкы). [перевірено 2019-08-30]. Encyclopedia Brunoniana | Bicentennial celebration (по англицкы). Brown University. [перевірено 2019-08-30]. == Референции == Тоты даны суть часточно або цалком основаны на перекладї статї Brown University на анґліцькій Вікіпедії.

Source: original
Ендокрінна сістема

Ендокрінна сістема, (ендокрінна = з внутрїшнёв секреціов), є контролна сістема ендокрінных жляз, якы секретують хемічных послів называных гормоны, котры ціркулують в тїлї в кружіню крові на овплывнёваня оддаленых орґанів. Тото не загорнює екзокрінны жлязы (екзокрінны = з вонкашнёв секреціов) як напр. слиновы жлязы, потовы жлязы і жлязы в ґастроінтестіналнім трактї (ґастроінтестіланый = тыкаючой ся жолудка і кышкы). Сіґналове переношаня дакотрых гормонів із стероіднов штруктуров загорнює ядровы гормоновы рецепторовы протеїны, котры суть класом ліґандом актівованых протеїнів, якы кідь суть навязаны на шпеціфічны секвенції ДНК, служать якбы про закапчаня/одкапчаня транскріпції в буньковім ядрї. Тото капчаня контролює вывой і діференціяцію скоры, кости і центер хованя в мозґу, тыжь як і контінуалны (неперервану) реґулацію репродуктівных тканин. Хвороты ендокрінной сістемы суть часты, напр. diabetes mellitus (цукрёвка), хвороты щітовой жлязы ітд. Область медіціны занимаюча ся порухами ендокрінных жляз є ендокрінолоґія, конарь інтерной медіціны. === Референції === Тоты даны суть часточно або цалком основаны на перекладї статї Soustava žláz s vnitřní sekrecí на чеській Вікіпедії. === Повязаны статї === Рецепторы Увольнїня гормону Нервова сістема Анаболічны стероіды === Екстерны одказы === Жлязы з внутрїшнёв секреціов

Source: original
Джудо

Джудо (По японьскы: 柔道; дословно субтілна драга) є штіл японьского боёвого уменя і барз росшыреный шпорт. Джудо, ціла назва Кодокан Джудо, выникло з дакілько школ джіу-джітсу (анґл. транс. jiu-jitsu), котры выучовали себеобрану неозброєного чоловіка у тогдышнїм понятю. Себеобрана рішыла реалны боёвы сітуації, котры выникали за боя хлопа проти хлопови. Як дакотрый з боёвників пришов о свою збрань, настала сітуація, коли мусив боёвати о свій жывот. Успішне выконаня тых технік пак кінчіло смертёв атакера або ёго дештруктівным пошкоджіным т.є. поламаныма костями, выклубенинами ітд. Метов джуда є мати можность вольбы по успішно выконаній обранї атакера поранїнём або лем здобытём контролї і пояснити ёму збыточность ёго почінаня. Той метї одповідать і складба технік ваза. Колысков джуда є Японія.

Source: original
Скок з тычов

Скок з тычов - атлетична дисциплина, в котрой шпортовець мусить перескочити горизонталну латку, послугуючи ся довгов еластичнов тычов. Тота дисциплина стала ся олимпийскым шпортом про мужи од року 1896, а про жены од року 2000. Латка е умѣщена на двох стоянах так, же легко з них упаде, кедь ся ку ней дотулити. Шпортовець мать три пробы, а проба ся поважуе за успѣшну, кедь шпортовець перелетѣв над латков, а она зостала недотулена. Тот шпорт е техничный, а резултат моцно зависить од тычи. Первы тычи были з тяжкого дерева, в року 1904 пришли бамбусовы, а в сучасности ся хоснують склоламинатовы. Диаметер и довжка тычи не лимитованы. Первы олимпийскы рекорды были под 4 м, в сучасности суть над 6 м у мужох и над 5 м у жен. == Одказы == Pole vault. // Encyclopaedia Britannica

Source: original
Парламент

Парламент, англ. parliament, фр. parlement, лат. parliamentum, мад. országgyűlés державный сойм, законодарный орган - згромаджѣня воленых ци неволеных заступцьох приналежной административной териториалной единицѣ, ци то штат, союз штатох, сполкова краина штату. == Етимология == Зачаточне значѣня того слова во французчинѣ - просто бесѣдованя, говорѣня, повѣданя: фр. parler =говорити. == История == Значѣня заступительского згромаджѣня парламент достав в англицком политичном системѣ уж в XII. сторочу. Од зачатку то была кральовска рада, на котру ся скликали при потребѣ великашѣ, а наступно все вецей ся усталила, аж наконець при Стюартох достала значны прерогативы в законодарствѣ и в контроли влады, а ей права были забеспечены в конштитучных документах (Magna Charta, Bill of rights). Наступно ся вывинув двохкоморный парламент: в нижньой Коморѣ Комунит суть волены представителе народа (посланцѣ), во верхньой Коморѣ Лордох суть менованы кральом представителе аристокрации (Лорды). Подобный вывой мали парламенты иншых держав. == Жерела и одказы == Parlament. //Révai nagy lexikona. Budapest, 1922: Révai Testvérek Irodalmi Intézet Részvénytársaság. 15. köt. 208. old.. мад.

Source: original
Русофил

Русофил (од Рус и грец. φιλέω люблю) в узшом вызнамѣ - особа русинского етнолингвистичного окружѣня, котра поважуе, же Русины суть конарьом руського народа. Русофилскы теоретикы, як русинского походжѣня, так ай тоты, што походили з бывшой Российской империи, часто ся одкликують на екзистенцию «общерусского» (давноруського) народа, котрый ся вывинув на три головны етнолингвистичны групы: Великорусы, Бѣлорусы и Малорусы, але вшиткы три хоснують сполочный русскый литературный язык («общерусский язык»). Еднов подгрупов або конарьом Малорусох суть Русины, циже, подля дакотрых авторох, вшиткы выходны славяне, котры жили в бывшой Австро-Мадярщинѣ. Антоним - украинофил. Ту иде о етничну самоидентификацию. В ширшом вызнамѣ - то особа (переважно нерусинского походжѣня) котра любить вшитко русске, або окремы аспекты русской културы, истории итп. Антоним - русофоб. Ту иде о политичны ци културны симпатии. Зачаточно русинске русофилство ишло од идеи славянской взаимности и своефайтовости, ай надѣй на Россию як едину натогды независиму славянску державу; ку тому приспѣла ай успѣшна карьера подкарпатскых Русинох, котры там одышли, ай научны и културны контакты з российскыма славистами, што ся зачали од року 1820 и наросли в роках 1830-1850. Русофилы ся найпервше указали в Угорской Руси. Они были захвачены высоков руссков културов, хосновали и ширили русскый язык, ишли за науков и роботов до России: Михаил Балудянскый (1769-1847), Петро Лодий (1787-1829), Юрий Венелин (1802-1839). В далшых роках, коли политичны перемѣны в Австро-Мадярщинѣ по року 1867 зменшили их можности, вельоме позирали на Россию, як на свого спасителя. Русофилы не лем вѣрили, же Русины суть конарьом Малорусох вдну общоруського народа, навецей они тыж одмѣтовали, же Малорусох бы требало означовати сучасным понятьом Украинцѣ, як ай вызнавати окрему русинску народность. Зато они были противниками того, жебы ся розвивав окремый русинскый язык на основѣ русинскых диалектох, поважуючи, же такый язык мать быти поуживаный лем меджи прощавов, а иншак про «высоку комуникацию» требало бы хосновати литературный русскый язык. Их аргументом было, же Русин и Руснак суть лем тутешны, локалны варианты националной назвы Рус. == Жерела и одказы == Paul Robert Magocsi. Russophiles. in Paul Robert Magocsi, Ivan Pop. //Encyclopedia of Rusyn History and Culture (Revised and expanded ed.). Toronto Buffalo London: University of Toronto Press, 2005. p. 433. doi:10.3138/9781442674431. ISBN 0-8020-3566-3. англ. Stepan Ripetsky, Ostap Sereda (1993). Russophiles // Internet Encyclopedia of Ukraine. Canadian Institute of Ukrainian Studies. [перевірено 2023-06-10]. англ. Середа О. В. (2010). Москвофільство. in Редкол.: В. А. Смолій (голова) та ін.. // Енциклопедія історії України. Т. 7: Мі-О. Київ: НАН України. Інститут історії України. В-во "Наукова думка", 2010. Cc. 83-87. [перевірено 2023-06-10]. укр.

Source: original
Микены

Микены, грец. Μυϰῆναι, дав­ный го­род на югу Гре­ции, в сѣверовыходной части полуострова Пелопонез, еден зоз цен­трох ми­кен­ской култу­ры. В сучасности суть то руины, од року 1999 мають статус свѣтового дѣдицтва UNESCO, Ref: 941. На югозапад одты лежить сучасне село Микены. == История == Микены были основаны в 3. тысячрочу до н. е., од XVII. стороча до н. е. - главный город ед­ного штата Ахей­цьох. Сере­ди пан­овникох Микен Агамемнон, упоминаный в Илиадѣ, Гомер, коли упоминав Микены, поуживав епитет «пребогаты на золото». Росцвѣт зажили в XIV. - XII. сторочу до н. е., з той добы походить захранена доднесь Левя брама, котра достала назву од зображеных над нев двох левох. Култура Микенской цивилизации ся росширять на Крету, Кипр, Сицилию, Южну Италию. == Жерела и одказы == Засяг Микенской цивилизации //Всемирная история в датах и событиях. Москва: ОАО Изд-во «Радуга», 2002 ISBN 5-05-005005-7 - Chronologie universelle/ Paris: Larousse, 1997 ISBN 03-521229-0 русс. МИКЕНЫ (по русскы). // Большая российская энциклопедия. Электронная версия (2018). [перевірено 2020-03-02].

Source: original
Cogito ergo sum

Cogito, ergo sum лат. - выраз, уведеный французскым филозофом Рене Декартом в его роботѣ Основы филозофии (Principia Philosophiae, 1644), котрый значить «Мыслю, значить ествую» и в концентрованой формѣ подавать главну идею филозофии рационализма. == История выраза == Первый раз тот выраз Декарт поужив в роботѣ Дискурс о методѣ, як справнѣ напрямити розум и гледати истину в науках (Discours de la méthode pour bien conduire sa raison, et chercher la verité dans les sciences, 1637), написаной по французскы: Je pense, donc je suis. == Потолкованя == Смысел того выречѣня е безспорный, а главна часть в том выразѣ е друга: ествую. Бо кедь бы Диявол хотѣв мня здурити, же ествую, а я бы ем не ествовав, та и так мусѣв бы ем ествовати, обы мня Диявол годен здурити - так объяснять Декарт свой постулат «Мыслю, значить ествую» в другой части своей роботѣ Роздумованя о первой филозофии (Meditationes de prima philosophia, 1640-1642). Циже постулат Cogito, ergo sum е безспорным постулатом, а не силлогизмом, выведеным подля схемы: 1. кто мыслить - ествуе; 2. я мыслю; значит 3. я ествую. == См. тыж == Рационализм == Жерела и одказы == Cogito, ergo sum, philosophy. //Encyclopaedia Britannica. англ.

Source: original
Подузятник

Подузятник, в англоязычном окружѣню: бизнисмен businessman, businessperson чоловѣк дѣла - физична або правницка особа, котра ся систематично и самостатно занимать чинностьов во хотьякой сферѣ (выроба, службы, торговля, финанчны операции), напрямленов на комерчный зыск. Не е принципиалне, о яку великость подузятництва иде, о яку сферу подузятництва, або форму (физична особа, розличны формы правницкых особ) - во вшиткых припадах особа, яка доставать зыск зо своей чинности е подузятник, авшак зданѣня чинности и зыску подля юридичной системы штату обычайно е регуловане окремыма правныма нормами про розличны категории и роды подузятництва. == Жерела и одказы == Грицаєнко Л. Р., Нагребельний В. П. (2002). Підприємець (по украинскы). // Юридична енциклопедія : [в 6-ти т.] / ред. кол. Ю. С. Шемшученко (відп. ред.) [та ін.]. Т. 4 : Н - П.. Київ: Українська енциклопедія ім. М. П. Бажана. ISBN 966-7492-04-4. Підприємець. [перевірено 2019-06-20]. Луць В. В. (2001). Комерсант (по украинскы). // Юридична енциклопедія : [в 6-ти т.] / ред. кол. Ю. С. Шемшученко (відп. ред.) [та ін.]. Т. 3 : К - М.. Київ: Українська енциклопедія ім. М. П. Бажана. ISBN 966-7492-03-6. Комерсант. [перевірено 2019-06-20].

Source: original
Булгарьска Вікіпедія

Булгарьска / Болгарьска Вікіпедія (булг. Българска Уикипедия, Българоезична Уикипедия) - булгарьскоязычна часть Вікіпедії. Була створїня 6. децембра 2003 року. Днём 8 мая 2025 року Булгарьскый оддїл Вікіпедії обсягує 303 745 статей. Зарегистрированы 359 117 участників, з них 648 учинили даяку операцію за послїдны 30 днї. Обще число оправ выносить 12 543 996. == Штатістіка == 3 октобра 2004 - 10 000 статей. 24 мая 2010 - 100 000 статей. 17 юля 2013 - 150 000 статей 12 юня 2015 - 200 000 статей. == Одказы == Булгарьска / Болгарьска Вікіпедія - Головна сторінка

Source: original
Йонова вязба

Йонова вязба есть такый тип хемичной вязбы, котра творить ся електростатичным притягованьом межи гетерополарныма йонами. == Примѣр == Напримѣр, обычайна кухеньска соль, циже натрия хлорид, NaCl. Кедь натрий (Na) и хлор (Cl) суть злучены, каждый атом натрия оддасть еден електрон, створюючи катион (Na+), а каждый атом хлора прибере собѣ електрон, формуючи анион (Cl−). Тоты йоны ся пак притягують еден ку другому в помѣру 1:1 и формують хлорид натрия (NaCl). Na + Cl → Na+ + Cl− → NaCl == Класична теория == Подля теории йоновой вязбы нѣмецкого физика Валтера Коссела (W. Kossel, 1916) йоны творят при тому вецей стабилну електронну конфигурацию, близку ку конфигурации инертных газох. Така реконфигурация мусить ся допровожовати увольньованьом енергии, а значить звекшеньом стабилности. Тота вязба характерна про атомы металох, котры мають на вонкашном електронном обалѣ, з правила, еден, два або три валентны електроны, а оддають их атому неметала, котрому до выповнѣня вонкашного електронного обалу хыблять еден, два або три електроны. В том процесѣ наконець формуе ся пара йонох з комплетныма вонкашныма електронныма обалами. == См. тыж == Анион Йон Катион == Жерела == Прохоров А.М. (гл. ред.). Физическая энциклопедия. Научное издательство "Большая Российская энциклопедия". М. 1998.

Source: original